کٲشرۍ پٲٹھۍ چھُ اکھ باون ہار دٔپیُت ،یُس وۅنۍ زمانچہ وٮ۪وہارٕ تہٕ وٮ۪ستارٕ بدلی سٍتۍ، بییو یِژھو واریاہو ٲنہٕ واجو ہٕندۍ پٲٹھۍ ضراب خانہٕ نیبَر گومُت چھُ " اَسہ تہٕ خۅجو چھے یِکہٕ وَٹہٕ مہن ترٲومٕژ" مہن گٔے سۅ کندئہ ناتراش وَن لکٕر یۅسہٕ جنگلو منزٕ ژٔٹِتھ دٔریاون تراوَن ٲسۍ یُتھ آبہٕ چہ روٲنی سٍتۍ خریدارس نکھٕ ٲبی گھاٹھس نِش رٹنہٕ تہٕ وٹنہٕ ییہ ہے ۔ مہن ٲسۍ حٲکم ، رئیس تہٕ ٹھیکہٕ درے یوت ہٮ۪کان ژھٲرِتھ گٲرِتھ مگر نہ آسن والٮ۪ن کتہ جُڑِ ہے مہن!